b'\n_START_ARTICLE_\nRobert Louis Stevenson\n_START_SECTION_\nAwal hidup\n_START_PARAGRAPH_\nStevenson lahir di 8 Howard Place, Edinburgh, Scotland pada 13 November 1850. Ayahnya Thomas Stevenson (1818\xe2\x80\x9387) merupakan seorang jurutera yang bekerja di sebuah rumah api manakala Margaret Isabella (1829\xe2\x80\x9397) anak sebuah paderi mazhab Gereja Scotland; adik beradiknya turut bekerja sebagai doktor (George William Balfour) dan jurutera (James Balfour)._NEWLINE_Robert sering menghidap masalah pernafasan semasa mudanya. Perkara tersebut lagi diburukkan dengan keadaan keluarganya yang berpindah randah ke kawasan yang lembap dan sejuk. Keadaan kesihatan ini juga menghalangnya daripada bersekolah ketika sebaya umur rakan-rakannya yang lain, maka beliau diajar oleh beberapa pendidik persendirian sehingga dapat membaca pada usia 7 atau 8 tahun. Beliau turut menggemari menulis cerita sepanjang usia mudanya, malah minat ini begitu disokong ayahnya.\n_START_SECTION_\nKerjaya penulisan\n_START_PARAGRAPH_\nPada Jun 1888, Stevenson menyewa sebuah kapal layar Casco di mana beliau membawa keluarga berlayar jauh dari San Francisco. Iklim persekitaran yang panas memulihkan kesihatannya. Beliau turut berlayar sekitar timur dan tengah kawasan Lautan Pasifik. Ketika beliau singgah untuk seberapa lama di Kepulauan Hawaii, beliau berkenalan dengan Raja Kal\xc4\x81kaua dan puteri mamanda baginda Victoria Kaiulani, sehingga mereka bertiga menjadi sahabat baik. Beliau turut meluangkan masa menyinggah di Kepulauan Gilbert (kini dalam Kiribati), Tahiti, New Zealand serta juga Kepulauan Samoa; pengembaraan beliau di tempat-tempat inilah menginspirasikan banyak penulisannya yang bertumpu kepada kehidupan dalam pelayaran mahupun berlatarkan pulau dan laut.\n_START_SECTION_\nSenja hidup di Samoa\n_START_PARAGRAPH_\nPada 1890, Robert mula mendiami estet 400 ekar (1.6 km\xc2\xb2) beliannya di Vailima, pulau Upolu. Beliau mendapat perhatian dalam kalangan masyarakat tempatan sehingga mereka banyak berjumpa dengannya meminta nasihat, malah beliau diberikan jolokan Tusitala, yakni "Penglipur Lara". Beliau turut melibatkan diri dalam politik tempatan Samoa di mana beliau begitu mengkritik pegawai British yang dilihatnya sebagai sungguh kurang cekap. Beliau turut menulis sebuah karya yang menjelaskan mengenai Perang Saudara Samoa berjudul A Footnote to History: Eight Years of Trouble in Samoa._NEWLINE_Pada 3 Disember 1894, Robert jatuh pengsan disyaki akibat perdarahan dalam otak di kediamannya. Beliau meninggal dunia beberapa jam selepas itu, pada usia 44 tahun. Mayatnya diiringi dan dikawal penduduk kampung ke sebidang tanah pemberian Konsul British di Gunung Vaea yang menjadi tempat persemadiannya.'